L-ixjeħ persuna fl-Ewropa tirkupra mill-Covid-19 jiem biss qabel tiċċelebra l-għeluq tal-117-il sena Soru Franċiża li hija l-ixjeħ persuna fl-Ewropa, irnexxielha tagħleb il-Covid-19 ftit jiem biss qabel ma tagħlaq 117-il sena. Lucile Randon, li fl-1944 adottat l-isem ta' Suor Andre, irriżultat pożittiva għall-Covid-19 fis-16 ta' Jannar li għadda, madankollu ma żviluppatx sintomi. F'kummenti lill-midja hija qalet li ma kinitx indunat li kienet marida bil-virus. Hija nżammet f'iżolament minn residenti oħrajn fir-residenza għal anzjani f'Toulon, fin-Nofsinhar ta' Franza. Madankollu issa hija qed titqies bħala li rkuprat mill-virus. Randon, li hija għamja u tagħmel użu minn siġġu tar-roti, issa tinsab ħerqana biex tiċċelebra għeluq sninha għada. Dan minkejja li se tkun qed tiċċelebra l-okkażjoni ma' grupp iżgħat ta' residenti mis-soltu. Hija twieldet nhar il-11 ta' Frar tal-1904. Apparti li hija l-ixjeħ persuna fl-Ewropa, hija wkoll it-tieni l-ixjeħ li rkuprat mill-virus fid-dinja. Meta mistoqsija mix-xandar Franċiż BFM, hija qalet li ma kinitx beżgħana minħabba li ma kinitx qed tibża' mill-mewt.